Ака́фист преподо́бней Еле́не Диве́евской

Конда́к 1

Избра́нная неве́сто Христо́ва и помо́щнице на́ша ско́рая,/ ди́вным житие́м Бо́гу угоди́вшая и бли́жним послужи́вшая,/ преподо́бная ма́ти на́ша Еле́но,/ похва́льное прино́сим тебе́ пе́ние;/ ты же я́ко дерзнове́ние ко Го́споду иму́щая,/ от вся́ких нас бед свободи́, с любо́вию зову́щих:// Ра́дуйся, преподо́бная ма́ти Еле́но, обру́чнице Жениха́ Небе́снаго.

И́кос 1

А́нгельскую чистоту́ возлюби́вши, ева́нгельски после́довала еси́ Влады́це Христу́, по́двига и́ночества о́браз и пра́вило яви́лася еси́, и Бо́жией Ма́тери угоди́ла еси́. Мы же с благогове́нием и ра́достию глаго́лем ти сицева́я:

Ра́дуйся, Небе́сныя Игу́мении послу́шнице ве́рная;

ра́дуйся, благоче́стия красото́ пресве́тлая.

Ра́дуйся, пресла́вное ве́рных велича́ние;

ра́дуйся, прелюби́мое и́нокинь ра́дование.

Ра́дуйся, доброде́телей цве́те неувяда́емый;

ра́дуйся, любве́ сокро́вище неисчерпа́емое.

Ра́дуйся, се́стр диве́евских заступле́ние;

ра́дуйся, земли́ Ру́сския украше́ние.

Ра́дуйся, преподо́бная ма́ти Еле́но, обру́чнице Жениха́ Небе́снаго.

Конда́к 2

Ви́дящи, преподо́бная ма́ти Еле́но, зми́я о́гненнаго, хотя́ща тя поглоти́ти, к Богоро́дице из глубины́ души́ воззвала́ еси́, всем житие́м свои́м послужи́ти Засту́пнице ми́ра и Сы́ну Ея́ и Бо́гу на́шему обеща́ющи, Ему́же вси со умиле́нием зове́м: Аллилу́ия.

И́кос 2

Ра́зум Небе́сный стяжа́ла еси́, преподо́бная ма́ти, егда́ от ю́ности твоея́ чу́дно измени́вшися, к ре́вности непоро́чнаго жития́ и́ноческаго себе́ воздви́гла еси́. Сего́ ра́ди приими́ от нас похвалы́ сия́:

Ра́дуйся, Цари́цею Небе́сною на путь спасе́ния поста́вленная;

ра́дуйся, Бо́жия прему́дрости испо́лненная.

Ра́дуйся, све́том покая́ния се́рдце озари́вшая;

ра́дуйся, Жениха́ кра́снаго возлюби́вшая.

Ра́дуйся, смире́ния высото́ всесве́тлая;

ра́дуйся, ми́лости глубино́ неоскудева́емая.

Ра́дуйся, подви́жнице ве́лия и пресла́вная;

ра́дуйся, преди́внаго благоуха́ния ли́лие непоро́чная.

Ра́дуйся, преподо́бная ма́ти Еле́но, обру́чнице Жениха́ Небе́снаго.

Конда́к 3

Си́ла Вы́шняго от ю́ности сохрани́ тя, преподо́бная, егда́, любо́вию Христо́вою утвержда́ема, во оби́тель Саро́вскую прише́дши, ста́рца Серафи́ма проси́ла еси́ неотсту́пно на путь мона́шеский благослове́ния, да непреста́нно возмо́жеши пе́ти Бо́гу: Аллилу́ия.

И́кос 3

Име́я тща́ние о спасе́нии души́ твоея́, преподо́бный Серафи́м, весь путь прови́дя твой боголюби́вый, испыта́в тя три ле́та и че́стно предугото́вив, благослови́ во общи́ну Диве́евскую. Мы же, дивя́щеся таково́му о тебе́ Бо́жию промышле́нию, вопие́м:

Ра́дуйся, от ю́ности Христу́ Бо́гу послужи́вшая;

ра́дуйся, Небе́снаго Оте́чества возжеле́вшая.

Ра́дуйся, а́нгельски на земли́ пожи́вшая;

ра́дуйся, плод доброде́телей Всецарю́ прине́сшая.

Ра́дуйся, оби́тели Диве́евския пресла́вная похвало́;

ра́дуйся, и́ноческаго жития́ пра́вило.

Ра́дуйся, дар благода́тных слез стяжа́вшая;

ра́дуйся, чистото́ю непоро́чною просия́вшая.

Ра́дуйся, преподо́бная ма́ти Еле́но, обру́чнице Жениха́ Небе́снаго.

Конда́к 4

Бу́рю волн жите́йских избежа́вши, ти́хаго приста́нища оби́тели Диве́евския дости́гла еси́ и, та́мо благоче́стно пожи́вши, Небе́сному Жениху́ Христу́ обручи́лася еси́, вы́ну взыва́ющи Ему́: Аллилу́ия.

И́кос 4

Слы́шащи запове́данное ста́рцем Серафи́мом, и того́ уче́ние слага́ющи в се́рдце свое́м, преподо́бная ма́ти Еле́но, Ме́льничныя общи́ны нача́льницею им нарече́нная, в по́двизех неосла́бно пребыва́ющи, вся поруче́ния его́ исполня́ла еси́. И мы вси с ве́рою и любо́вию восхваля́ем тя си́це:

Ра́дуйся, Ме́льничныя общи́ны та́инственная нача́льнице;

ра́дуйся, Пресвяты́я Богоро́дицы ди́вная избра́ннице.

Ра́дуйся, испо́лнившая во́лю Всенепоро́чныя Влады́чицы;

ра́дуйся, послужи́вшая устрое́нию святы́я оби́тели.

Ра́дуйся, заве́ты ста́рца Серафи́ма свя́то храни́вшая;

ра́дуйся, наставле́нием его́ ве́рно после́довавшая.

Ра́дуйся, же́ртвенней любви́ науча́ющая;

ра́дуйся, мрак печа́лей прогоня́ющая.

Ра́дуйся, преподо́бная ма́ти Еле́но, обру́чнице Жениха́ Небе́снаго.

Конда́к 5

Боже́ственная по́мощь вы́ну дарова́лася есть тебе́ во оби́тели [сей] чу́дней, иде́же Сама́ Пренепоро́чная Влады́чица стопа́ма пречи́стыма земли́ каса́лася есть, и ты, блаже́нная ма́ти Еле́но, усе́рдно подвиза́лася еси́ во устрое́нии кино́вии и огражде́нии ея́ кана́вкою и ва́лом, благода́рно пою́щи Го́сподеви: Аллилу́ия.

И́кос 5

Ви́дя враг ро́да челове́ча по́двиги и труды́ твоя́, преподо́бная Еле́но, восхоте́ устраши́ти тя. Ты же вся претерпе́ла еси́, Взбра́нной Воево́де и Го́споду Вседержи́телю неуста́нно моля́щися, в хра́ме Бо́жием день и нощь пребыва́ющи и Псалти́рь неусы́пно пою́щи. Мы же, сему́ дивя́щеся, вопие́м ти:

Ра́дуйся, на святе́й Кана́вке ре́вностно труди́вшаяся;

ра́дуйся, послуша́ние церко́вное усе́рдно исполня́вшая.

Ра́дуйся, дев диве́евских красото́ и благоле́пие;

ра́дуйся, ве́рным в труде́х преди́вное поможе́ние.

Ра́дуйся, чи́стым се́рдцем Спаси́теля ми́ра воспе́вшая;

ра́дуйся, мироде́ржца тьмы си́лою Христа́ победи́вшая.

Ра́дуйся, венцено́сице златоза́рная и богопросла́вленная;

ра́дуйся, неве́сто Христо́ва непоро́чная.

Ра́дуйся, преподо́бная ма́ти Еле́но, обру́чнице Жениха́ Небе́снаго.

Конда́к 6

Пропове́дует оби́тель Диве́евская те́плую любо́вь твою́ ко и́ноческому житию́: ты бо высоты́ дости́гла еси́ доброде́телей и, я́ко мироно́сицы у́тру глубоку́, арома́ты взе́мша, гро́ба Христо́ва достиго́ша, та́ко и ты благоуха́ние моли́твы чисте́йшия вме́сто ми́ра Го́споду принесла́ еси́. Све́том богоразу́мия озари́ и на́ша сердца́, да вси зове́м Всеще́дрому Бо́гу: Аллилу́ия.

И́кос 6

Возсия́ любы́ Боже́ственная в се́рдце твое́м, Еле́но богому́драя, я́ко кротча́йшая нра́вом и кро́ткаго Христа́ подо́бница, ми́лостива душе́ю, подая́ния бе́дным раздава́ла еси́ та́йно, милосе́рдием бли́жним послужи́вши и Бо́гу угоди́вши. Те́мже мы с любо́вию воспева́ем ти си́це:

Ра́дуйся, простото́ю и смире́нием све́тло укра́шенная;

ра́дуйся, соверше́нства чу́днаго дости́гшая.

Ра́дуйся, си́рыя и ни́щия напита́вшая;

ра́дуйся, тяготы́ се́стр любвеоби́льно поне́сшая.

Ра́дуйся, любве́ и милосе́рдия глубино́ неисчерпа́емая;

ра́дуйся, преди́вное в го́рестех на́ших услы́шание.

Ра́дуйся, ко Христу́ путеводи́тельнице ве́рная;

ра́дуйся, спасе́ния наста́внице богому́драя.

Ра́дуйся, преподо́бная ма́ти Еле́но, обру́чнице Жениха́ Небе́снаго.

Конда́к 7

Хотя́щи испо́лнити повеле́ния духоно́снаго ста́рца Серафи́ма, в разли́чныя ве́си после́довала еси́, преподо́бная ма́ти, ревну́ющи о устрое́нии оби́тели вели́кия, я́же четве́ртым уде́лом Бо́жия Ма́тере нарица́ется, да вси просла́вят Всеблагослове́нную Влады́чицу Богоро́дицу и еди́наго Человеколю́бца Христа́, воспева́юще песнь побе́дную: Аллилу́ия.

И́кос 7

Но́вую избра́нницу Цари́цы Небе́сныя тя ви́дяще, к те́плому предста́тельству твоему́ усе́рдно прибега́ем, в ско́рбех и боле́знех тя на по́мощь призыва́ем, заступле́ния твоего́ ми́лостиваго прося́ще, и с любо́вию велича́ем тя, зову́ще:

Ра́дуйся, подви́жнице преди́вная и ма́ти милосе́рдная;

ра́дуйся, моли́твеннице о нас усе́рдная.

Ра́дуйся, ти́хою ра́достию сердца́ исполня́ющая;

ра́дуйся, любо́вию свое́ю согрева́ющая.

Ра́дуйся, возлю́бленная Цари́цею Небе́сною;

ра́дуйся, по́мощь показу́ющая чуде́сную.

Ра́дуйся, преподо́бнаго Серафи́ма сотаи́ннице;

ра́дуйся, ми́лостивая в беда́х изба́вительнице.

Ра́дуйся, преподо́бная ма́ти Еле́но, обру́чнице Жениха́ Небе́снаго.

Конда́к 8

Стра́нное чу́до ви́дим на тебе́, преподо́бная, я́ко открове́ний ди́вных от преподо́бнаго Серафи́ма сподо́билася еси́ и, им на путь спасе́ния наставля́ема, ра́дости духо́вныя испо́лнилася еси́, вопию́щи Всеблаго́му Бо́гу: Аллилу́ия.

И́кос 8

Все́ю душе́ю свое́ю Бо́га возлюби́вши, ма́ти Еле́но, к подвиго́м неосла́бным потекла́ еси́, зову́щи: «Се́рдце мое́ да возвы́сится к Тебе́, Сло́ве», и о го́рнем помышля́ла еси́, ве́дущи еди́наго Христа́, и Сего́ ра́спята. Мы же, восхваля́юще любо́вь твою́ ко Го́споду, си́це вопие́м ти:

Ра́дуйся, лю́бящим тя ве́чных благ хода́таице;

ра́дуйся, в моли́твах неусыпа́ющая предста́тельнице.

Ра́дуйся, в труде́х и по́двизех неутоми́мая;

ра́дуйся, Свята́го Ду́ха мирополо́жнице благода́тная.

Ра́дуйся, подража́тельнице а́нгельския чистоты́;

ра́дуйся, све́тлосте ева́нгельскаго сия́ния.

Ра́дуйся, Це́ркве чу́дное похвале́ние;

ра́дуйся, во обстоя́ниих непрело́жное упова́ние.

Ра́дуйся, преподо́бная ма́ти Еле́но, обру́чнице Жениха́ Небе́снаго.

Конда́к 9

Вся А́нгельския си́лы удиви́шася, чу́дное житие́ твое́ зря́ще, ма́ти Еле́но, и ве́рная твоя́ служи́тельница Иусти́на в ди́внем виде́нии сад прекра́сный ви́дела есть, угото́ванный тебе́ от Влады́ки Христа́, да вме́сте с не́ю ве́чно прославля́ете Всесвяту́ю Тро́ицу, воспева́юще ра́достно песнь: Аллилу́ия.

И́кос 9

Вети́и многовеща́ннии не возмо́гут изрещи́ кре́пость любве́ твоея́, всесла́вная; всем бо сестра́м, по́мощь подаю́щи, от чи́стаго се́рдца со смире́нием послужи́ла еси́. Та́ко и нас научи́ ми́лости твори́ти, страсте́й мра́чную бу́рю отжени́, стена́ния серде́чная на ра́дость преложи́, да со умиле́нием вопие́м ти:

Ра́дуйся, помо́щнице всеблага́я и предо́брая;

ра́дуйся, ма́ти чадолюби́вая и кро́ткая.

Ра́дуйся, неду́гов и слез го́рьких утоле́ние;

ра́дуйся, скорбя́щим душа́м сла́дкое утеше́ние.

Ра́дуйся, звездо́, благода́тию Свята́го Ду́ха сия́ющая;

ра́дуйся, взаи́мную любо́вь и единомы́слие утвержда́ющая.

Ра́дуйся, на по́мощь к нам поспеша́ющая;

ра́дуйся, Созда́теля о нас умоля́ющая.

Ра́дуйся, преподо́бная ма́ти Еле́но, обру́чнице Жениха́ Небе́снаго.

Конда́к 10

Спасе́ния ве́чнаго жела́ющи, житие́ богоуго́дное яви́ла еси́, преподо́бная ма́ти Еле́но, вои́стину и кончи́на твоя́ бысть чуде́сна, ю́же за повеле́ние ста́рца Серафи́ма прия́ла еси́, в соверше́ннем послуша́нии да́же до сме́рти пребы́вши и все упова́ние на милосе́рдие Бо́жие возложи́вши, со умиле́нием воспе́ла еси́ Ему́: Аллилу́ия.

И́кос 10

Стена́ всем де́вам и и́нокинь отра́да, Пресвята́я Де́ва яви́ся ти, Небе́снаго Диве́ева сла́ву показу́ющи. Ты же я́ко огнь неизрече́нный узре́ла еси́ Го́спода, и с Ним Цари́цу и святы́х А́нгелов. Те́мже приими́ от нас похвалы́ сия́:

Ра́дуйся, ди́вных открове́ний и виде́ний сла́вная прича́стнице;

ра́дуйся, о сестра́х диве́евских усе́рдная моли́твеннице.

Ра́дуйся, явле́нием Бо́жия Ма́тере обра́дованная;

ра́дуйся, Ца́рствие Бо́жие унасле́довавшая.

Ра́дуйся, подаю́щая ми́лость и оби́лие щедро́т;

ра́дуйся, го́рлице ти́хая и кро́ткая.

Ра́дуйся, ла́стовице, ве́сну спасе́ния возвеща́ющая;

ра́дуйся, в Диве́еве Небе́снем нас ожида́ющая.

Ра́дуйся, преподо́бная ма́ти Еле́но, обру́чнице Жениха́ Небе́снаго.

Конда́к 11

Пе́ние всеумиле́нное а́ще и прино́сим ти, преподо́бная Еле́но, ничто́же соверша́ем досто́йно чудесе́м и милосе́рдию твоему́, всем бо, с ве́рою и любо́вию ко святы́м твои́м моще́м припа́дающим, исцеле́ния благода́тная источа́еши. Мы же Созда́теля и Творца́ вся́ческих благодаря́ще, воспева́ем Ему́: Аллилу́ия.

И́кос 11

Светоприе́мную свещу́ свою́ угото́вала еси́, богоблаже́нная ма́ти, и с му́дрыми де́вами в Небе́сных черто́зех ны́не лику́еши. К ра́зуму Боже́ственному и нас наста́ви, наважде́ний вра́жиих избавля́ющи, да охраня́еми тобо́ю, вопие́м ти:

Ра́дуйся, ева́нгельския за́поведи испо́лнившая;

ра́дуйся, свеще́, любо́вию Христо́вою горя́щая.

Ра́дуйся, Ма́терь Све́та велича́ющая;

ра́дуйся, красото́ю любве́ сердца́ на́ша украша́ющая.

Ра́дуйся, изнемога́ющим отра́до и благода́тное укрепле́ние;

ра́дуйся, пла́чущим ра́досте и те́плое заступле́ние.

Ра́дуйся, бла́гости, ти́хости и любве́ испо́лненная;

ра́дуйся, венце́в нетле́нных удосто́енная.

Ра́дуйся, преподо́бная ма́ти Еле́но, обру́чнице Жениха́ Небе́снаго.

Конда́к 12

Благода́ть и ве́лию ми́лость всем подае́ши, преподо́бная ма́ти Еле́но, я́ко дерзнове́ние мно́гое ко Го́споду стяжа́вшая, и к покая́нию и́стинному нас призыва́еши, от бед и напа́стей оби́тель свою́ огражда́еши, и науча́еши нас благода́рне пе́ти Всеми́лостивому Спа́су: Аллилу́ия.

И́кос 12

Поя́ твое́ прославле́ние, лику́ет и ра́дуется о тебе́ деви́ческий лик, и оби́тель Бо́жия Ма́тере духо́вно торжеству́ет, ю́же ми́лостивно посеща́еши и всех любо́вию свое́ю покрыва́еши, возглаша́ющих ти си́це:

Ра́дуйся, заре́, ко све́ту Христо́вы ве́ры наставля́ющая;

ра́дуйся, о́браз богому́драго попече́ния явля́ющая.

Ра́дуйся, в гро́зных испыта́ниих преди́вное поможе́ние;

ра́дуйся, оби́тели побо́рнице и неруши́мая стено́.

Ра́дуйся, Де́вы Чи́стыя служи́тельнице ве́рная;

ра́дуйся, го́рния чистоты́ жемчу́жино многосве́тлая.

Ра́дуйся, Престо́лу Пресвяты́я Тро́ицы во сла́ве предстоя́щая;

ра́дуйся, ду́хом любве́ с на́ми пребыва́ющая.

Ра́дуйся, преподо́бная ма́ти Еле́но, обру́чнице Жениха́ Небе́снаго.

Конда́к 13

О преди́вная уго́днице и чадолюби́вая ма́ти на́ша Еле́но, приими́ ма́лое сие́ моле́ние на́ше, с любо́вию тебе́ возноси́мое, и предстоя́щи ны́не Престо́лу Пресвяты́я Тро́ицы, моли́ся о всех нас, да сподо́бимся дости́гнути Ца́рствия Небе́снаго, в ра́дости пою́ще Триеди́ному Бо́гу: Аллилу́ия.

Сей конда́к глаго́лется три́жды.  
И па́ки чте́тся и́кос 1-й, и конда́к 1-й.

Моли́тва

О пресла́вная ма́ти, ско́рая на́ша помо́щнице и засту́пнице, и неусы́пная о нас моли́твеннице! Предстоя́ще честно́му о́бразу твоему́ и на сей [или́: ра́це моще́й твои́х и на сия́] со умиле́нием, я́ко живе́й ти су́щей, взира́юще, мо́лимся усе́рдно: приими́ проше́ния на́ша и принеси́ я́ ко Престо́лу Милосе́рдаго Отца́ Небе́снаго, я́ко дерзнове́ние мно́гое к Нему́ иму́щая; испроси́ притека́ющим к тебе́ и всем правосла́вным христиа́ном ве́чное спасе́ние и земно́е благоде́нствие, на вся же блага́я дела́ и начина́ния ще́дрое благослове́ние, и от вся́ких бед и скорбе́й ско́рое избавле́ние.

Ей, чадолюби́вая ма́ти на́ша! Тебе́, предстоя́щей Престо́лу Бо́жию, ве́домы суть ну́жды на́ша духо́вныя и жите́йския; при́зри на нас ма́терним о́ком, и твои́ми моли́твами вся зла́я от нас отврати́, па́че же злых и богопроти́вных обы́чаев изба́ви; утверди́ же во всех ве́ры согла́сное ве́дение, взаи́мную любо́вь и единомы́слие, да во всем житии́ на́шем, словесы́ же и писа́нии и де́лы, сла́вится всесвято́е и́мя Отца́, и Сы́на, и Свята́го Ду́ха, во ве́ки веко́в. Ами́нь.

*Утвержден Священным Синодом*

*Русской Православной Церкви*

*27.12.2023 (журнал № 131).*